google/wiki40b huggingface dataset:
Hārvarda Universitāte

Vēsture

Hārvarda Universitāte tika nodibināta 1636. gadā ar nosaukumu New College, bet jau 1639. gadā tika pārdēvēta par Hārvarda koledžu — mācītāja Džona Hārvarda vārdā, kurš jaunajai skolai pēc savas nāves novēlēja savu 400 grāmatu bibliotēku un 750 mārciņu (mūsdienu vērtība ap 91 000 mārciņu). Sākotnēji tā līdzinājās klasiskajām Anglijas universitātēm ar uzsvaru uz kristīgo protestantisko izglītību.
19. gadsimta vidū universitāte tika privatizēta, un Čārlza Eliota vadības laikā (no 1869. līdz 1909. gadam) universitāte tika radikāli pārveidota par tādu universitāti, kas balstīta uz pētniecību. Vēlāk šis universitātes modelis tika ieviests arī citās universitātēs gan ASV, gan citur pasaulē.

Personas

Kopā 75 Hārvarda Universitātes darbinieki, studenti, bijušie/esošie darbinieki un bijušie studenti ir saņēmuši Nobela prēmiju, starp tiem Els Gors un Henrijs Kisindžers. Universitāti ir beiguši 8 nākamie ASV prezidenti: Džons Adamss, Džons K. Adamss, Džordžs V. Bušs, Raterfords Heiss, Džons F. Kenedijs, Franklins Rūzvelts, Teodors Rūzvelts (viņš arī Nobela prēmijas laureāts) un Baraks Obama. Universitāti ir beidzis arī atombumbas radītājs Roberts Openheimers un atvērtā koda filozofijas veidotājs Ričards Stalmans, Microsoft vadītājs Stīvs Bolmers, ANO ģenerālsekretārs Pans Kimuns, džeza komponists Leonards Bernsteins, rakstniece Sūzana Zontāga, ekonomists Pols Semjuelsons, kā arī valodnieks un psihologs Stīvens Pinkers.
Gia Nadareišvili

Sasniegumi šaha kompozīcijā

Nadareišvili 1980. gadā tika piešķirts Starptautiskā lielmeistara tituls šaha kompozīcijā, bet no 1960. gada starptautiskais tiesnesis šaha kompozīcijā (1960)
Divkārtējs PSRS čempions šaha kompozīcijā etīžu grupā (1971, 1972). Sastādījis apmēram 400 etīdes. No tām 75 godalgotas, tai skaitā 40 ar pirmo godalgu.
FIDE Albumu reitings — 85,00.
Vairāku šaha kompozīcijas grāmatu autors.
Juris Krauklis

Dzīvesgājums

Dzimis 1896.gada 17.janvārī Rundāles pagastā. Beidzis Jelgavas Sv. Annas skolu un ģimnāziju. No 1923. līdz 1933. gadam studējis Latvijas Universitātē tieslietas, teoloģiju un ekonomiku. Strādāja par zvērināta advokāta palīgu.
No 1944. gada oktobra strādājis par advokātu Talsos. 1945. gada jūlijā noraidīta viņa uzņemšana Advokātu kolēģijā sakarā ar nepatiesu ziņu sniegšanu par sevi. Pēc tam strādājis par juristu Rīgā.
Miris 1981. gada 13. martā Rīgā.
Stickwitu

Videoklips

Videoklipa režisors ir Naidžels Diks, tas tika filmēts Losandželosā, divu dienu garumā.
Videoklips iesākas ar ainu, kur grupas dalībnieces redzamas viesnīcā, pakojot savas mantas un vēlāk dodoties uz tūres autobusu, pie kura tiek sniegti autogrāfi. Turpinājuma redzamas ainas, kurās meitenes atrodas autobusā un vēlāk arī uz skatuves, kur notiek dziesmas “Stickwitu” mēģinājums. Videoklips noslēdzas ar grupas dalībnieču pozēšanu fotogrāfiem.

Topu pozīcijas

“Stickwitu” debitēja astoņdesmit piektajā vietā Billboard Hot 100 topā, pēc deviņām nedēļām tas atradās jau piektajā vietā. Singls saniedza otro vietu Billboard Pop 100 un pirmo vietu Pop 100 Airplay topā.
Apvienotajā Karalistē singls debitēja un sasniedza pirmo vietu, kurā tas noturējās divas nedēļas. Labus panākumus singls guva arī Okeānijā. Austrālijā singls sasniedza otro vietu un ieguva platīna statusu ar 70000 pārdotām kopijām. Arī Eiropā singls guva vērā ņemamus panākumus, sasniedzot top 10 Šveicē, Beļģijā, Norvēģijā, Itālijā un iegūstot otro vietu Nīderlandes topā.
Stigma (burts)

Stigma (Ϛ, ϛ) - grieķu alfabēta burtu sigma un tau ligatūra. Dažreiz tika izmantota grieķu alfabēta skaitļu pieraksta sistēmā, kā skaitlis 6. Tomēr mūsdienās skaitļa 6 un sestās kārtas apzīmēšanai biežāk lieto burtus στ (ΣΤ).

Pielietojums

Unikodā stigma ir iekodēta kā "Greek letter stigma" U+03DA (Ϛ) un "Greek small letter stigma" U+03DB (ϛ).
Dzeltenā tēja

Dzeltenā tēja pēc savām īpašībām ir diezgan tuva zaļajai tējai, tomēr, pateicoties vieglajai fermentācijai, tējas uzlējumam piemīt viegli dzeltena krāsa. Dzeltenā tēja tiek uzskatīta par elitāru un dārgu tēju, ko līdz pat 20. gs sākumam bija aizliegts izvest no Ķīnas, par šī likuma pārkāpšanu draudēja nāvessods. 
Dzeltenā tēja tiek ievākta un apstrādāta tikai ar rokām. Tās pagatavošanai tiek izmantoti tikai tējas pumpuri - lai iegūtu vienu kilogramu tējas nepieciešami 25 000 tējas pumpuru. Tējas iegūšanai tiek audzēts salīdzinoši jauns tējas krūms ar izturīgiem, lieliem un sulīgiem zeltaini-zaļas krāsas pumpuriem, nosegtiem ar maigiem, baltiem matiņiem. Dzeltenās tējas sagatavošanas laikā tējas lapas netiek pakļautas augstas temperatūras iedarbībai, tādējādi fermentācija ir diezgan maza.
Dzelteno tēju pagatavo, to aplejot ar 60-70 grādus siltu ūdeni un ļaujot ievilkties apmēram 3 minūtes. Gatavajai tējai piemīt maiga garša un spēcīgs, izsmalcināts aromāts.
Alla Kušnira

Šahistes karjera Izraēlā

1974. gadā Alla Kušnira repatriējās uz Izraēlu. Tā rezultātā viņa bija spiesta izlaist kārtējo Pasaules čempiones nosaukuma ciklu (1973-1975). 1976. gadā Kušnira Izraēlas izlases sastāvā izcīnīja uzvaru Pasaules šaha olimpiādē Haifā, turklāt uzrādot labāko rezultātu pie 1. galdiņa. 1976. gadā Kušnira pārliecinoši startēja jaunā Pasaules čempiones nosaukuma ciklā (1976-1978) un dalīja 1.-2. vietu starpzonu turnīrā ar Jeļenu Ahmilovsku. 1977. gadā viņa veiksmīgi spēlē pretendentu mačos. Ceturtdaļfinālā tika pieveikta Irina Levitina ar 6:3, bet pusfinālā - Jeļena Fataļibekova ar 6,5:3,5. Daudzi jau paredzēja Kušniras ceturto maču ar Gaprindašvili, tomēr 1978. gada janvārī viņa negaidīti zaudēja 17 gadus vecajai Maijai Čiburdanidzei ar 6,5:7,5. Šī neveiksme atstāja lielu ietekmi uz Kušniru, jo pēc tās viņa pārstāja piedalīties nopietnos šaha turnīros, bet 1981. gadā aizgāja no šaha.

Arheoloģes karjera Izraēlā

Pēc aiziešanas no šaha nodarbojās ar arheoloģiju. Alla Kušnira bija Telavivas universitātes profesore, Izraēlas numismātikas sabiedrības zinātniskā konsultante, žurnāla «Israel Numismatic Research» (Izraēlas numismātiskie pētījumi) redakcijas kolēģijas locekle. Viņa bija publicējusi virkni zinātnisku darbu.
Cikloīda

Cikloīda ir līnija, ko apraksta kāds fiksēts riņķa līnijas punkts, ja riņķa līnija bez slīdes ripo pa taisni.
Dāvida zvaigzne

Dāvida zvaigzne ir ebreju un jūdaisma simbols, kas sastāv no diviem trijstūriem, kuri kopā veido sešstaru zvaigzni. Tas ir attēlots uz sinagogām, ebreju kapavietām, Izraēlas karoga.
Simbols, ko vēsturiski izmantoja ne tikai ebreji, radās senatnē kā burvju zīme vai dekoratīvs elements. Viduslaikos to sāka izmantot pārsvarā ebreji, bet tai vēl nebija nekādas reliģiskas nozīmes. Viduslaiku ebreju mistiķi piedēvēja maģiskas spējas karaļa Dāvida vairogam, tāpat kā agrāk maģiskas spējas tika piedēvētas piecstaru zvaigznei kā "Zālamana zīmogam". Kabalisti popularizēja simbola izmantošanu aizsardzībai pret ļaunajiem gariem. Ebreju kopiena Prāgā bija pirmā, kas Dāvida zvaigzni izmantoja kā savu oficiālo simbolu. Sākot ar 17. gadsimtu, sešstaru zvaigzne kļuva par daudzu ebreju kopienu oficiālo zīmogu un vispārīgu jūdaisma simbolu. Vēlāk ebrejus piespieda uzšūt dzeltenu Dāvida zvaigzni uz sava apģērba.
1989. gada UCI šosejas riteņbraukšanas Pasaules kauss

1989. gada UCI šosejas riteņbraukšanas Pasaules kauss bija pirmā UCI Pasaules kausa sezona. Sacensību kopvērtējumā uzvarēja Īrijas pārstāvis Šons Kellijs no PDM-Concorde komandas.
Rurika dinastija

Rurika dinastija — Rurikīdi jeb Rurikoviči (krievu: Рюриковичи) bija rūsu cilmes Kijevas Krievzemes valdnieku dzimta, kas sazarojoties izveidoja Krievijas valdnieku ciltskoku līdz Krievijas cara Vasīlija IV Šuiska valdīšanas beigām 1610. gadā.

Seniorāta princips

Rurika pēcnācēji stingri pieturējās pie principa, ka tobrīd valdošajam dzimtas zaram ("senioriem") ir tiesības iecelt savus dēlus par vietvalžiem pakļautajās teritorijās. Sākotnēji dzimtas galvenais ķēniņš (kagans, no 10. gs. lielkņazs) valdīja Kijevā, viņa vecākais dēls Novgorodā, citi dēli kā vasaļi Pleskavā, Polockā, Rostovā, Čerņigovā, Smoļenskā, Volīnijas Vladimirā un citās pilsētās. Pie varas nākot jaunam valdniekam, viņam bija tiesības savus vasaļus nomainīt. Tas izraisīja nebeidzamus dinastiju karus un no varas atstumto dzimtu pārstāvji kļuva par "izstumtajiem", jeb savu domēni zaudējušiem kņaziem, kas bija spiesti doties karagājienos un iekarot jaunas teritorijas vai arī izdzīt citus kņazus no viņu valdījumiem.

Dzimtas sadalīšanās suverēnos atzaros

Pēc tam, kad Kijevas lielkņazu vara novājinājās, Krievzeme 12. gadsimtā sašķēlās ļoti daudzās suverēnās kņazistēs, kurās valdīja savstarpēji karojoši Rurika dzimtas atzari. Pēc tam, kad 13. gadsimta pirmajā pusē senkrievu kņazistes pakļāva mongoļu Zelta ordas hani, viņi izvēlējās Aleksandru Ņevski par Vladimiras-Suzdaļas lielkņazu un savu galveno vasali Krievzemē, turklāt katram nākamajam lielkņazam bija jādodas pie Zelta ordas hana pēc varas zīmes — "jarlika". Valdošās Rurikoviču dinastijas valdnieki bija spiesti precēties ar savu feodālo senioru — mongoļu hanu meitām. 
Vēlāk par saviem galvenajiem vasaļiem kļuva Maskavas lielkņazi, kas pakāpeniski līdz 16. gadsimtam pilnīgi pakļāva citu Rurika dinastijas atzaru valdniekus. Pēc neatkarības izcīnīšanas un saradošanās ar Konstantinopoles ķeizariem Rurikoviču dinastijas pēdējie valdnieki pasludināja sevi par Austrumromas impērijas varas mantiniekiem un izveidoja Krievijas cara lielvalsti.

Saradošanās ar Ģedimina dzimtu

14. un 15. gadsimtā arī Ģedimina dzimtas Lietuvas dižkunigaiši pēc seniorāta principa iecēla savus dēlus par kņaziem pakļautajās kņazistēs mūsdienu Baltkrievijas, Ukrainas un Rietumkrievijas teritorijā. Šie Ģedimina dzimtas kņazi savukārt saradojās ar vietējo Rurika dzimtas kņazu pēctečiem.
Mārs

Mārs (no vācu valodas dialekta Reinzemē-Pfalcā — sākotnēji apzīmēja ar ūdeni pildītu piltuves veida ieplaku, XIX gs. piedāvāts kā zinātnisks termins tā pašreizējā nozīmē) — plata, lēzena, apaļa vai ovāla krāterveida ieplaka, kas radusies freātiskā izvirdumā, t.i. gruntsūdenim saskaroties ar magmu. Sprādzienā radusies piltuve visbiežāk aizpildās ar ūdeni, veidojot relatīvi seklu ezeru.
Māru ezeri ir sekli, ar līdzenu gultni, 60—2000 metrus plati un 9—200 metrus dziļi. Ap vairumu māru ir zems valnis, kas sastāv no vulkāniskajiem iežiem.
Māri sastopami tajos pasaules reģionos, kur notiek vai nesen notikusi aktīva vulkāniskā darbība. Eiropā māri ir Vācijas rietumu daļā. Tipisks mārs ir Zuni sālsezers ASV, Ņūmeksikas štatā. Ezera ieplakas diametrs ir aptuveni 2 km diametru un dziļums — ap 120 m, tās apakšējā daļā atrodas sekls ezers.
Pāvils Dāvis

Dzīvesgājums

Dzimis 1874. gada 2. septembrī Vestienas pagasta "Rūsiņos" pareizticībā pārgājuša zemnieka Kārļa Dāvja un viņa sievas Elizabetes, dzimušas Andersones, ģimenē. Līdz 1896. gadam mācījās Rīgas garīgajā seminārā, tad līdz 1900. gadam Pēterburgas garīgajā akadēmijā. Bija Rīgas garīgā semināra inspektora palīgs (1900-1908) , vēlāk latīņu valodas skolotājs (1908-1918), līdztekus "Garīgo Vēstneša" redaktors (1903-1918). Pirmā pasaules kara laikā 1917. gadā kopā ar Rīgas garīgo semināru evakuējās uz Ņižņijnovgorodu, kur bija latviešu biedrības priekšnieks.
Pēc kara beigām atgriezās Latvijā, kur 1920. gada agrārās reformas laikā bija Vestienas pagasta zemes komisijas priekšsēdētājs (1922-1925), pēc tam Rīgas pilsētas 3. ģimnāzijas latīņu valodas skolotājs (1925-1940).
Miris 1947. gada 11. oktobrī Vestienā.
Baltās jūras-Baltijas rase

Baltās jūras-Baltijas rase (krievu: Беломоро-балтийская раса) bija padomju antropoloģijā lietots rasu teorijas jēdziens, kas pārklājās ar citviet lietoto "Austrumbaltijas rases" jēdzienu. Saskaņā ar šo teoriju Baltās jūras-Baltijas rase ietilpa Eiropeīdās (Eirāzijas) rases ziemeļu zarā kopā ar Atlantijas-Baltijas rasi.

Raksturojums

Šai rasei piederīgajiem cilvēkiem raksturīgs vidējs augums, gaiša matu un acu krāsa, vidēji attīstīts trešējais apmatojums, mezocefāla vai brahicefāla galvas forma, ieplakana seja, īss deguns ar ieliektu profilu.
Pie Baltās jūras-Baltijas rases tika pieskaitīti dažādu tautu iedzīvotāji Austrumeiropas ziemeļu teritorijā no Urāliem līdz Austrumbaltijai. Tika uzskatīts, ka Baltās jūras-Baltijas rase veidojusies no šās teritorijas (Latvijas ziemeļaustrumu daļas, Igaunijas austrumu daļas, Krievijas ziemeļrietumu daļas un Somijas) mezolīta un neolīta ciltīm ("eiropeīdiskais komponents"), nedaudz sajaucoties ar Rietumsibīrijas ciltīm ("mongoloīdiskais komponents").
ASV federālā valdība

Amerikas Savienoto Valstu federālā valdība (angļu: Federal government of the United States) sastāv no trim atsevišķiem zariem: likumdošanas, izpildvaras un tiesu varas, kuru pilnvaras saskaņā ar ASV konstitūciju piešķirtas attiecīgi Kongresam, prezidentam un federālajām tiesām. Kongresa, prezidenta un tiesu funkcijas, pilnvaras plašāk tiek aprakstītas konstitūcijā. Valdība izveidota 1789. gadā.
Tā kā valdība atrodas Vašingtonā, bieži tiek lietots metonīms "Vašingtona", tā apzīmējot federālo valdību.
SMP Bank

Vēsture

SMP Bank dibināta 2001. gadā.
2008. gadā SMP Bank iegādājās Latvijas bankas AS Multibanka akciju kontrolpaketi; banku pārdēvēja par AS SMP Bank (2014. gada 7. maijā tai mainīts nosaukums uz Meridian Trade Bank). 2009. gadā iegādāta MBTS-Bank (ОАО «МБТС-Банк», Международный Банк Торгового Сотрудничества — "Starptautiskā tirdzniecības sadarbības banka").
Pēc Krimas aneksijas 2014. martā ASV un Eiropas Savienība ieviesa sankcijas pret Krieviju. Tās skāra arī bankas galvenos akcionārus brāļus Rotenbergus. 21. martā tika bloķētas SMP Bank VISA un MasterCard maksājumu kartes. 23. martā tika atbloķētas kartes, paziņojot, ka notikusi kļūme. 28. aprīlī ASV ieviesa jaunas sankcijas pret Krievijas augstām amatpersonām un uzņēmumiem, turpinoties separātiskajām tendencēm Ukrainas austrumdaļā, kurās, kā uzskata ASV, iesaistīta Krievija. Sankcijas skāra arī SMP Bank. Paziņots, ka MasterCard un Visa pārtrauks SMP Bank izsniegto maksājumu karšu apkalpošanu.
Bogdāni (Krustpils pagasts)

Ciema rašanās

Pirmo reizi Ancīši kā vieta Bagdani rakstos minēti 17.gadsimtā. Pēc tautas skaitīšanas datiem 1897. gadā Bogdānos bijuši trīspadsmit māju saimnieki ar 70 cilvēkiem. Ģimeņu locekļu amati galvenokārt bija Daugavas plostnieki, taču to vidū bija arī dzelzceļnieks, dzirnavnieks ar mācekli un citu algotu darbu veicēji. Dokuments arī liecina, ka katrā sētā bez saimnieka ģimenes dzīvojusi arī rentnieku vai īrnieku ģimene. 1906. gadā sādžai "Богдань" zemes platība bijusi 259 desetīnas ar septiņām sētām, kurās dzīvojuši 73 cilvēki. 1910. gadā notikusi zemes mērīšana, kurā katram saimniekam iemērīta zemes "šnore" — šaura un gara zemes platība, kuras viens gals bijis pie Daugavas, bet otrs pie Krustpils—Rīgas dzelzceļa. Šajā laikā daļa īpašnieku sākusi pārcelties uz viensētām. 1935. gada tautas skaitīšanā bijuši 10 saimnieki ar 77 ļaudīm. 1943. gadā ciemā bijušas 10 sētas un dzīvojuši 66 iedzīvotāji.
2009. gadā Bogdānos dzīvojuši 17 iedzīvotāji un bija mājas: Asniņi, Bogdāni 1, Bogdāni, Daugaviņas, Ķuzāni, Lejas Bogdāni, Mežiņi, Rozes, Vecsētas.
Alfrēds Dinbergs

Biogrāfija

Alfrēds Dinbergs piedzima 1878. gada 24. novembrī Rīgā. 1895. gada jūnijā kļuvis par telegrāfa kandidātu Rīgas—Orlas dzelzceļa līnijā. Vēlāk bija telegrāfa iecirkņa pārzinis.
1919. gada augustā iestājies Latvijas dzelzceļu dienestā kā Tehniskās direkcijas telegrāfa un telefona pārzinis, 1921. gada aprīlī sācis pildīt direkcijas vecākā inženiera pienākumus. Novembrī kļuvis par Ekspluatācijas direkcijas telegrāfa un telefona daļas palīgu, 1922. gada septembrī — par tās pašas daļas administratīvās nodaļas vadītāju, 1925. gada martā kļuva par daļas vadītāju.
1931. gadā ievēlēts 4. Saeimā kā vienīgais deputāts no Dzelzceļnieku, valsts darbinieku, amatnieku un strādnieku arodnieciskās apvienības saraksta. Vēlāk Dinbergs pievienojās Kristīgajam darba blokam.
Alfrēds Dinbergs bija viens no Latvijas Dzelzceļnieku biedrības dibinātājiem un bija ilggadējs biedrības priekšsēdētājs.
Miris 1941. gada 13. septembrī.
1992. gada Karaļa Fahda kauss

Stadions

Visas spēles tika aizvadītas Rijādā, Karaļa Fahda II stadionā.

Turnīrs

Visu spēļu sākuma laiki pēc vietējā laika (UTC+3).
Lubava (zeme)

Lubava (latīņu: terra Lubavia, vācu: Löbau) bija senprūšu zeme tagadējās Varmijas-Mazūrijas vojevodistes teritorijā. Atradās Mazovijas pierobežā, starp Kulmas zemi rietumos un Sasnas zemi austrumos.
Lubavas zemes vārds izzuda pēc tās sadalīšanas 1466. gadā, kad tās dienvidu daļu iekļāva Mazovijas, bet rietumu daļu Kulmas zemes sastāvā ar Mihelavas zemes (vācu: Michelau, latīņu: terra Michaloviensis) nosaukumu. Lubavas austrumu daļu turpināja pārvaldīt Vācu ordenis.

Vēsture

Nosaukums cēlies no prūšu vārda loba ("ieleja"). Pirmo reizi pieminēta pēc vietējo prūšu kristīšanas 1216. gadā, iekļauta 1243. gadā dibinātās Kulmas bīskapijas sastāvā, kas pakļāvās Rīgas arhibīskapiem. 
Prūsijas krusta karu laikā 1260. gadā pieminēta Lubavas pils, 1263. gadā netālu no pils prūši Herkusa Manta vadībā sakāva Vācu ordeņa bruņiniekus, bet 1269. gadā pili nopostīja sudavieši.
Pēc atjaunošanas Lubavas pils kļuva par Kulmas bīskapu rezidenci. Pēteris no Duisburgas apvienoto zemi 1326. gadā pieminējis kā Kulmas un Lubavas zemi (terra Culmensis et Lubavia).  
Pēc Trīspadsmitgadu kara beigām 1466. gadā Lubavas zemes rietumu daļa tika iekļauta poļu Karaļa Prūsijas Kulmas vaivadijas sastāvā, bet austrumu daļa līdz 1525. gadam palika Vācu ordeņa valsts, vēlāk Prūsijas hercogistes sastāvā. Pēc 1772. gada Polijas dalīšanas arī agrākās Lubavas zemes rietumdaļa nokļuva Prūsijas sastāvā kā Mihelavas apriņķis (Kreis Michelau). 
Pēc Pirmā pasaules kara, pamatojoties uz Versaļas līguma noteikumiem, iekļāvas atjaunotajā Polijas valstī.
Gladiatus

Spēlēšana

Spēlētājs sāk ar vienkāršu vairogu, zobenu un nelielu daudzumu naudas. Lai iegādātos labākus ieročus vai bruņas, jādodas pie ieroču kalēja vai bruņu kalēja. Iespējams iepirkties arī tirgū, taču galvenokārt - izsoļu namā. Lai cīnītos, jāiziet ārā no pilsētas un jāapmeklē kādu no norādītajām vietām. No cīņām var iegūt zeltu un pieredzes punktus. Ja spēlētājs sakrāj pietiekami daudz pieredzes punktu, var pāriet uz nākamo līmeni. Vēl no cīņām var iegūt bruņas, ieročus un citas lietas.

Ģildes

Ģilde ir kopiena spēles lietotājiem ar līdzīgiem uzskatiem. Pats savu ģildi var atvērt, sākot ar piekto līmeni. Ģildi var palielināt, iemaksājot spēles naudu, ko var saziedot visi ģildes locekļi.

Uzdevumi

Ir piedāvāti dažādi uzdevumi, kurus pēc noteikta laika var mainīt. Jaunus uzdevumus drīkst ņemt pēc pusstundas. Par izpildītu uzdevumu var saņemt godu, naudu un mantas.
Aldo Zadrima

Biogrāfija

Aldo Zadrima piedzima 1948. gada 15. janvārī Tirānā. Starptautiskā arēnā spēlēja no 1972. līdz 2003. gadam. Maksimālo reitingu (2270 punktus) sasniedza 1995. gada janvārī.
Mārtiņš Karsums

Karjera

Savu profesionālā spēlētāja karjeru Karsums uzsāka 2000. gadā, spēlējot Latvijas hokeja līgas klubā "Prizma". Tiesa, tajā pašā sezonā viņš aizvadīja arī 18 spēles citā Latvijas hokeja līga klubā - HK Rīgas "Lido/Nafta". Nākamās divas sezonas Karsums aizvadīja "Prizmas" rindās, bet 2002./03. sezonā spēlēja uzreiz trijos klubos - jau ierastajā "Prizmā", kā arī HK Rīgas 2000 un HK Vilku/OP sastāvos. Pēc šīs sezonas Karsums devās uz Ziemeļameriku, kur pievienojās Monktonas klubam. 2006. gadā viņš izcīnīja Gija Laflēra balvu būdams QMJHL līgas vērtīgākais izslēgšanas kārtas spēlētājs, palīdzot Monktonas "Wildcats" izcīnīt Prezidenta balvu, kas tiek pasniegta GMJHL izslēgšanas kārtas uzvarētājiem.
2004. gada NHL draftā viņu izraudzījās Bostonas "Bruins" ar kopējo 64. numuru. 2006. gada 22. martā viņš parakstīja 3 gadu līgumu ar šo klubu, taču spēlēja tā fārmklubā - AHL līgas klubā Providences "Bruins".
2008. gada 14. decembrī viņš debitēja NHL Bostonas "Bruins" sastāvā. 2009. gada 10. janvārī viņš aizvadīja savu otro spēli "Bruins" rindās, atzīmējoties ar vienu rezultatīvu piespēli, kā arī pozitīvu lietderības koeficientu +1. Kopš 2010. gada 16. janvāra spēlē hokeja klubā Rīgas "Dinamo".
Pēc 2012.—13. gada sezonas noslēguma tika aizmainīts uz Maskavas "Dinamo". Tās rindās bija viens no vadošajiem komandas spēlētājiem. 2016. gada maija sākumā pagarināja līgumu ar "Dinamo" uz vēl diviem gadiem.
Latvijas hokeja izlases sastāvā piedalījies 4 Pasaules čempionātos junioriem, kopā 21 spēlē gūstot 17 vārtus un atdodot 13 rezultatīvas piespēles, kopā nopelnot 30 rezultativitātes punktus. Viņš nopelnījis arī 103 soda minūtes. Pieaugušo izlasē viņš debitēja 2008. gada Pasaules čempionāta laikā, mačā pret Norvēģijas izlasi. Jau pirmajā spēlē viņš atzīmējās ar vienu rezultatīvu piespēli. Savus pirmos vārtus Karsums guva jau otrajā spēlē — pret Vācijas hokeja izlasi.
Taupo ezers

Ģeoloģiskā vēsture

Ezers aizņem vulkāna kalderu. Taupo krāteris ir radies vulkānu izvirdumu virknē pēdējo 27 000 gadu laikā. Šajā laikā Taupo vulkāns ir izvirdis 28 reizes. Lielākajā izvirdumā — Oruanui izvirdumā — vulkāns izmeta gaisā 1170 km³ iežu. Rezultātā zem vulkāna iebruka zeme un izveidojās ezers. Saskaņā ar maoru teiku izvirdumā radās tik daudz pelnu, ka uz visas Zemes divas nedēļas valdīja tumsa.
Pēdējais izvirdums notika 181. gadā un šī izvirduma laikā gaisā tika izmesti ap 100 km³ pelnu. No tiem ap 30 km³ dažu minūšu laikā tika izšauti kosmiskajā telpā. Šis ir viens no trim lielākajiem izvirdumiem, kādi pieredzēti civilizācijas laikā. Nav ziņu, ka šajā laikā Jaunzēlandē būtu dzīvojuši cilvēki, taču izvirduma sekas tika novērotas Ķīnā un Romas impērijā. Vairāki hronisti norādījuši uz to, ka šajā laikā debesis bijušas neparasti sarkanas. Izvirduma rezultātā ezera platība palielinājās. Pastāv iespēja, ka izvirdumi var atkārtoties.
Rīgas Pārdaugavas pamatskola

Izglītības programmas

Pamatizglītības mazākumtautību programma (21011121), Speciālās pamatizglītības mazākumtautību programma izglītojamajiem ar fiziskās attīstības traucējumiem (21015321).

Vēsture

Skola dibināta 1964. gadā kā Rīgas 59. vidusskola ar krievu un latviešu mācību valodas plūsmām. 1982. gadā no tās atdalīja klases ar latviešu valodas mācību valodu un izveidoja Rīgas 47. vidusskolu.
Aizkraukles draudzes novads (Daugavas labais krasts)

Aizkraukles draudzes novads (vācu: Kirchspiel Ascheraden) bija viens no 25 Vidzemes guberņas Rīgas apriņķa draudzes novadiem.
Zarnas

Zarnas (latīņu: intestinum) ir gremošanas orgānu sistēmas daļa no kuņģa līdz anālajai atverei. Zarnas var iedalīt trīs daļās: tievajā zarnā, resnajā zarnā un taisnajā zarnā. Tievo zarnu veido divpadsmitpirkstu zarna, tukšā zarna un līkumainā zarna, bet resno zarnu veido aklā zarna, augšupejošā zarna, šķērszarna, lejupejošā zarna un S veida zarna. Kopējais zarnu garums pieaugušiem cilvēkiem ir no 7,5 līdz 9 metriem. Zarnās turpinās uzturvielu šķelšana, kas ir sākusies jau kuņģī. Caur zarnu sieniņām sašķeltās barības vielas uzsūcas asinsrites un limfātiskajā sistēmā.
Milzu atmatene

Taksonomija

Sēņu sugu nosaukumu bāzē Mycobank norādīts, ka tagadējais šīs sugas nosaukums ir Agaricus subperonatus, taču daļa avotu, ieskaitot Vikikrātuvi, tās atzīst par divām dažādām sugām, par galveno atšķirību norādot A. subperonatus sārtošanos griezumā. Sēņu klasifikators Index Fungorum arī uzskata tās par divām atsevišķām sugām, nosaucot A. vaporarius jaunā latīņu vārdā par Agaricus cappellianus.

Augšanas apstākļi

Humusa saprofīte. Aug no jūnija līdz oktobrim trūdvielām bagātās augsnēs komposta kaudzēs, ceļmalās, mēslotos tīrumos, bieži lielās grupās.

Barības vērtība

Jauni augļķermeņi ēdami bez iepriekšējas novārīšanas. Vecus ieteicams nelietot, par vecuma robežu uzskatot smaržas un garšas maiņu uz nepatīkamu.

Līdzīgās sugas

Iespējamajai sajaukšanai ar līdzīgajām atmatenēm, kā meža atmatene vai sarkstošā atmatene, ir tikai zinātniska nozīme, tās visas ir ēdamas. Indīgā atmatene atšķiras ar spēcīgo dzeltēšanu griezumā, karbola smaku un gaišu cepurīti. Mušmires atšķiras no atmatenēm ar savām vienmēr baltajām lapiņām.